
Előirányzat módosítás


Holcz Marianna elnök köszöntötte a megjelenteket, megállapította, hogy az ülésen a képviselők hiánytalanul jelen vannak, így az ülés határozatképes. Javasolta, hogy a jegyzőkönyv-hitelesítő Kiss Tamás legyen. A javaslatot a képviselő-testület 4 egyhangú igen szavazattal, tartózkodás és ellenszavazat nélkül elfogadta.


Az elnök ezután javaslatot tett a meghívóban szereplő napirendi pontok elfogadására. A javaslatot a képviselők elfogadták, módosítási indítvány nem érkezett, így a napirendi pontokat a képviselők 4 igen szavazattal, tartózkodás és ellenszavazat nélkül egyhangúlag elfogadták.

1. Beszámoló az elmúlt időszak eseményeiről 


Holcz Marianna elnök elmondta, a legutóbbi ülés óta augusztus 20-án Várdomb község lakossága megemlékezett az államalapításról, az ünnepségek során a Német Nemzetiségi Önkormányzat megkoszorúzta a milleniumi emlékfalat.


A Várdomb község Német Nemzetiségi Önkormányzata és Várdomb- Alsónána Bölcsőde, Óvoda és Általános Iskola között létrejött együttműködés értelmében, a legutóbbi ülésen megállapított 80 000 Ft támogatást önkormányzatunk átutalta az általános iskola számára, melynek segítségével a diákok ingyen juthattak a német nyelvű tankönyveikhez. 


Önkormányzatunk 30 000 Ft-tal/fő, összesen 90 000 Ft-tal támogatta a német nyelvű gimnáziumba járó diákokat.


Szeptember 15-ével önkormányzatunk pályázatot nyújtott be a Márton nap szervezésére, illetve a Deutsche Bühne előadásainak látogatására, melynek eredményéről még nem érkezett tájékoztatás. 


Magyarországon október 1. és 31. között népszámlálást tartottak, melynek kimenetele a német kisebbségi önkormányzatok számára is igen nagy jelentőséggel bír, ezért önkormányzatunk számos alkalmat kihasznált annak érdekében, hogy a lakosságot megfelelően tájékoztassa. 


Holcz Marianna elnök beszámolt a két kötetlen beszélgetésről, amelyet Várdomb község Német Nemzetiségi Önkormányzata abból a célból szervezett, hogy a Várdombon beszélt sváb nyelv felelevenedhessen. Az elnök elmondta, hogy további beszélgetések teszik lehetővé, hogy minél többen, minél több alkalommal hallgathassák, gyakorolhassák a nyelvet.


Az elnök beszámolóját a képviselő-testület 4 egyhangú igen szavazattal, tartózkodás és ellenszavazat nélkül elfogadta. 

2. A Márton nap szervezési feladatainak megbeszélése


Holcz Marianna elnök elmondta, hogy Várdomb község Német Nemzetiségi Önkormányzata a Márton napot ebben az évben is közös szervezésben valósítja meg az Együtt Várdombért Egyesülettel és a Várdomb- Alsónána Bölcsőde, Óvoda és Általános Iskolával. A képviselők megtárgyalták a felmerülő feladatokat és megegyeztek, hogy a felmerülő költségeket pályázati pénzből, illetve saját forrásokból állják. Erről a képviselő-testület a következő határozatot hozta.



16/2011.10.31./NNÖ számú határozat 



Várdomb község Német Nemzetiségi Önkormányzata a Márton napot 2011. 


november 11-én és 12-én, közös szervezésben rendezi meg az Együtt Várdombért 

Egyesülettel és a Várdomb- Alsónána Bölcsőde, Óvoda és Általános Iskolával. 

3. A Chriskindlspiel szervezési feladatainak megbeszélése


Várdomb község Német Nemzetiségi Önkormányzata 2011. december 23-án rendezi meg Várdombon a hagyományos Chriskindlspiel-t. A képviselők megvitatták, hogy mely szereplők és mely családok azok, akik a rendezvényen részt szeretnének venni. Megegyeztek továbbá az esemény szélesebb körben való kihirdetéséről. A képviselő-testület erről a következő határozatot hozta. 



17/2011.10.31./NNÖ számú határozat 



Várdomb község Német Nemzetiségi Önkormányzata 2011. december 23-án 


szervezi meg hagyományos német nyelvű betlehemes játékát, a Chriskindlspiel-t.

4. A sváb bál szervezési feladatainak megbeszélése 


A képviselők megvitatták a lehetőségeket a 2012-es évi Sváb bál szervezésével kapcsolatban és megegyeztek, hogy több lehetőséget megvizsgálnak annak érdekében, hogy a rendezvény sikeres lehessen. 

5. Egyebek


Várdomb község Német Nemzetiségi Önkormányzata határozatot hozott a 2011-es év költségvetési előirányzatának módosításáról:



18/2011.10.31./NNÖ számú határozat 



Várdomb község Német Nemzetiségi Önkormányzata módosítja a 2011-es 


évi költségvetési előirányzatát. (A módosítás a mellékletben)


Holcz Marianna javasolta, hogy Várdomb község Német Nemzetiségi Önkormányzata kössön együttműködési megállapodást az Együtt Várdombért Egyesülettel, melyben kijelentik, hogy a felek egy LEADER fejlesztéssel kapcsolatban kívánnak együttműködni. A fejlesztés tárgya a várdombi falumúzeum, a megállapodó felek vállalják, hogy bizonyos rendezvényeiket együtt, közösen szervezik. A képviselő-testület a javaslatot 4 igen szavazattal, tartózkodás és ellenszavazat nélkül elfogadta és a következő határozatot hozta. 



19/2011.10.31./NNÖ számú határozat 



Várdomb község Német Nemzetiségi Önkormányzata együttműködik az Együtt 


Várdombért Egyesülettel, közösen szervezi a rendezvényeket, biztosítja hozzájuk a 

rá eső anyagi és fizikai hátteret. 


Holcz Marianna javasolta, hogy Várdomb község Német Nemzetiségi Önkormányzata működjön együtt a Római Katolikus Egyházközség Várdombbal egy LEADER fejlesztéssel kapcsolatban, melynek során a várdombi falumúzeum tetőjét kívánják felújítani. A képviselő-testület a javaslatot 4 igen szavazattal, tartózkodás és ellenszavazat nélkül elfogadta és a következő határozatot hozta. 



20/2011.10.31./NNÖ számú határozat 



Várdomb község Német Nemzetiségi Önkormányzata együttműködik a Római 


Katolikus Egyházközség Várdombbal, lehetőség szerint gyarapítja a múzeum 


gyűjteményét, szervezi a nemzetiségi rendezvényeket. 


Mivel egyéb hozzászólás, felvetés nem érkezett, az elnök megköszönte képviselő-társainak a munkát és az ülést bezárta.

Várdomb, 2011. október 31.




Holcz Marianna
Takaró Jánosné
    Kiss Tamás




       elnök 

       jegyző

    jkv.-hitelesítő

